OpenLLM-France/wikimedia huggingface dataset:
# Juan María Balier Elorriaga

Juan María Balier Elorriaga (Durango, 1941 - Durango, 12 de desembre de 2012) va ser un ciclista basc, professional del 1961 al 1964.
Un cop retirat va fundar l'equip amateur Cafés Baqué i més tard també va dirigir l'equip femení del Durango-Bizkaia.
En homenatge seu, la Durango-Durango Emakumeen Saria, una cursa que va impulsar a crear-se, va passar a anomenar-se també "Memorial Juan María Balier".

## Palmarès

* 1962
** 1r al Gran Premi de Laudio

## Referències

* ↑ «Muere Juan María Balier, 'alma mater' de la Sociedad Ciclista Duranguesa». elcorreo.com, 13-12-2012 [Consulta: 11 abril 2015].
* ↑ «La Clásica Durango-Durango será también Memorial Juan María Balier». , 28-05-2013 [Consulta: 11 abril 2015].

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
# Vostotxni (Ozinki)

* Per a altres significats, vegeu «Vostotxni».
Vostotxni (en rus: Восточный) és un poble (un khútor) de l'óblast de Saràtov, a Rússia, segons el cens del 2010 tenia 40 habitants. Pertany al districte municipal d'Ozinki.

## Referències

* ↑ «История административно- территориального деления Саратовской губернии 1917 - 1928 годы. Справочник. Дергачевский, Новоузенский и Покровский уезды.». Arxivat de l'original el 2017-12-21.
# Maria Tudor i de York

Maria Tudor (1496 - Westhorpe, Suffolk, Regne Unit 1533), princesa anglesa i reina consort de França (1514-1515).

## Orígens familiars

Nasqué el 18 de març de 1496 sent filla del rei Enric VII d'Anglaterra i Elisabet de York. Era neta per línia paterna d'Edmond Tudor i Margarida Beaufort, i per línia materna el rei Eduard IV d'Anglaterra i Isabel Woodville. Fou germana d'Enric VIII d'Anglaterra.

## Núpcies i descendents

Es casà el 9 d'octubre de 1514 a la catedral d'Abbeville amb el rei Lluís XII de França, convertint-se en la seva tercera esposa. D'aquest matrimoni no tingueren fills.
Es casà, en segones núpcies i en secret, el 3 de març de 1515 a París amb el duc Carles Brandon, ambaixador anglès a la cort francesa. D'aquesta unió nasqueren:
* el príncep Enric Brandon (1516-1534), comte de Lincoln
* la princesa Francesca Brandon (1517-1559), casada el 1533 amb Henry Grey
* la princesa Elionor Brandon (1519-1547), casada amb Enric Clifford, comte de Cumberland

## Matrimonis

El matrimoni amb el rei francès tan sols durà tres mesos, per la mort del rei Lluís XII el mes de gener del 1515. A la seva mort Maria Tudor retornà a Anglaterra.
Maria Tudor es casà secretament amb el seu segon marit, a desgrat del seu germà Enric VIII d'Anglaterra, ja que Carles Brandon havia estat casat ja tres vegades.
Per mediació del seu germà el 1528 el Papa Climent VII va emetre una butlla legitimitzant el matrimoni entre Maria i Carles, així com als fills nascuts de l'enllaç.
Les relacions, però, entre Maria i el seu germà es van veure afectades quan ella es va oposar al seu divorci de Caterina d'Aragó per casar-se amb la seva amant, Anna Bolena. Maria Tudor odiava Anna Bolena, ja que la considerava una vulgar usurpadora.
Maria Tudor morí el 24 de juny de 1533 al castell de Westhorpe, comtat de Suffolk.

## Referències

* ↑ Bailey, Alfred. The Succession to the English Crown: A Historical Sketch (en anglès). Macmillan, 1879.
# Goertek

Goertek Inc. (es va estilitzar com a GoerTek) és una empresa xinesa de components acústics, que cotitza a la borsa de Shenzhen el maig de 2008. L'empresa afirma tenir el valor de mercat més gran entre les empreses acústiques a la borsa de Shenzhen. Els focus principals de Goertek consisteixen en R+D, producció i venda de components electroacústics, components òptics, accessoris electrònics i productes relacionats.
Els clients de GoerTek inclouen Samsung, Apple, Sony i Lenovo, i l'empresa va ser fundada el juny de 2001 per l'empresari multimilionari Jiang Bin i la seva dona Hu Shuangmei. El seu germà, Jiang Long, n'és el vicepresident.
El 2014, Goertek va comprar una participació majoritària del fabricant d'altaveus danès Dynaudio.

## Xarxa global

La seu global de Goertek es troba a Weifang, i hi ha seus regionals a Pequín, l'est de la Xina, el sud de la Xina, Taiwan, Japó, Europa i Amèrica.

## Referències

* ↑ «Kopin Enters Into Strategic Relationship With Goertek Inc.» (en anglès). businesswire.com, 03-01-2017.
* ↑ «About Us» (en anglès). goertek.eu.
* ↑ «Goertek on Forbes Lists - Asia's Fab 50 Companies» (en anglès). Forbes.
* ↑ «Jiang Bin» (en anglès). Forbes. [Consulta: 2 maig 2015].
* ↑ «GoerTek Acquires the Majority Shares of Dynaudio». audioxpress, 23-10-2014.
# Dromó

«Dromó» té aquests significats:
Viccionari
# Vostotxni (Stàvropol)

* Per a altres significats, vegeu «Vostotxni».
Vostotxni (en rus: Восточный) és un poble (un khútor) del krai de Stàvropol, a Rússia, que en el cens del 2010 tenia 1.136 habitants. Pertany al districte rural de Zelenokumsk.

## Referències

* ↑ Исполнительный комитет Ставропольского краевого Совета депутатов трудящихся ; сост. С. Т. Перепелятников, ред. Б. Чернов. {{{títol}}}. Ставрополь: Ставропольское книжное издательство, 1966, p. 64.
# Weta (desambiguació)

«Weta» té aquests significats:
* Weta, un gran insecte nocturn ortòpter originari de Nova Zelanda;
* Weta (1995 - 2001), una banda de rock de Nova Zelanda;
* WETA-TV, una emissora de televisió local de Washington, D. C.;
* WETA-FM, una emissora de ràdio de Washington, D. C., o
* Weta Limited, un holding d'empreses cinematogràfiques neozelandès, que inclou:
** Weta Collectibles, companyia dedicada a fabricar i comercialitzar merchandising de les pel·lícules del holding;
** Weta Digital, companyia dedicada als efectes visuals digitals;
** Weta Productions, companyia productora cinematogràfica;
** Weta Publishing, empresa editorial del holding;
** Weta Tenza Chain Maille, companyia dedicada a la fabricació de cotes de malla de plàstic per attrezzo, i
** Weta Workshop, companyia dedicada als efectes visuals físics, amb maquetes.
# William Fenn

William Fenn és el nom dels següents personatges:
* William "Willy" Fenn Sr, ciclista estatunidenc
* William Fenn Jr (Newark, 1904 - Lavallette, 1980), ciclista estatunidenc
# Wolf Bickel

Wolf Bickel és un astrònom alemany.
És un prolífic descobridor d'asteroides, treballa en el Bergisch Gladbach Observatory.

## Referències

* ↑ «Asteroid names and discovery». Planetary Science Institute. Arxivat de l'original el 2006-09-13. [Consulta: 23 gener 2010].
# Willy Kemp

Willy Kemp (Kopstal, 28 de desembre de 1925 - Bertrange, 18 d'octubre de 2021) fou un ciclista luxemburguès que fou professional entre 1947 i 1957, aconseguint 12 victòries, entre elles el campionat nacional en ruta de 1949 i una etapa al Tour de França de Tour de França.
Abans de passar a professional participà en el Campionat del Món Universitari de 1947, en què aconseguí una medalla d'or en la prova individual, una de plata en persecució per equips i una de bronze en persecució individual.

## Palmarès

* 1947
** 1r al Gran Premi François-Faber
* 1949
** Campió de Luxemburg en ruta
** Campió de Luxemburg per equips
* 1950
** Vencedor d'una etapa de la Volta a Luxemburg
* 1952
** 2 victòries en ciclo-cross
** Vencedor d'una etapa de la Bicicleta Eibarresa
** Vencedor d'una etapa de la Volta a Luxemburg
** Vencedor d'una etapa de la Volta als Països Baixos
* 1954
** Vencedor d'una etapa del Tour de l'Oise
* 1955
** Vencedor d'una etapa del Tour de França
** Vencedor d'una etapa del Tour de l'Oise
* 1956
** Vencedor d'una etapa de la Volta a Luxemburg

### Resultats al Tour de França

* 1948. Abandona (11a etapa)
* 1949. Abandona (1a etapa)
* 1950. 21è de la classificació general
* 1951. 55è de la classificació general
* 1952. Abandona (11a etapa)
* 1953. 66è de la classificació general
* 1954. 30è de la classificació general
* 1955. 60è de la classificació general i vencedor d'una etapa
* 1956. 83è de la classificació general
* 1957. Abandona (2a etapa)

### Resultats al Giro d'Itàlia

* 1956. Abandona (18a etapa)

## Referències

* ↑ «Willy Kemp im Alter von 95 Jahren gestorben» (en alemany), 19-10-2021. [Consulta: 22 octubre 2021].

## Enllaços externs

* Palmarès de Willy Kemp (francès)
# Willy Lauwers

Willy Lauwers (Hemiksem, 17 d'abril de 1936 - Palma, 12 d'abril de 1959), va ser un ciclista belga professional del 1957 al 1959.

## Biografia

Willy Lauwers, també conegut com a Lauwers Rupske, va néixer a Hemiksem, a la província belga d'Anvers (Flandes). Va morir a l'edat de 22 anys a causa d'un accident al Velòdrom de Tirador de Palma. Havia guanyat la primera màniga de la cursa i en la segona es produí la caiguda. Era la volta 46, Lauwers s'havia situat a l'alçada de Josep Escalas, quan va caure de la bicicleta i va ser colpejat per la moto d'Antoni Ferrà, que va sortir disparat, mentre la seva moto queia sobre el desafortunat ciclista. Morí a l'hospital, mitja hora després de l'accident.
El seu pare Stan, el seu tiet Henri i el seu germà Danny també foren ciclistes professionals

## Palmarès

* 1954
** 2n a la Scheldeprijs
* 1955
** Campió de Bèlgica en Madison (amb Guillaume Tobback)
* 1956
** 2n a Hanret
* 1957
** 1r als Sis dies d'Anvers (amb Reginald Arnold i Ferdinando Terruzzi)
** 1r a Lovaina
** 3r a Anvers-Herselt
* 1958
** 1r a Anvers
** 1r a Borgerhout
** 1r a Hoegaarden-Anvers-Hoegaarden

## Cultura popular

El cantant Pater Mestdagh va compondre una cançó el 1959 sobre la mort d'aquest ciclista: Rupske Lauwers'.

## Referències

* ↑ GARCÍA MARÍN, Jesús i PAMPÍN, Gonzalo. Historia del ciclismo en Mallorca. Palma: Edicions Miramar, 1991. P. 279-281
* ↑ Mestdagh, Pater. «Rupske Lauwers».

## Enllaços externs

* Palmarès a sitiodeciclismo.net
* Palmarès a cyclebase.nl
* Palmarès a museociclismo.it
# Wong Sze-ma

Wong Sze-ma (xinès tradicional: 王司馬, pinyin: Wáng Sīmǎ; Macau, 1940 - Hong Kong, 1983), conegut anteriorment com Huang Yongxing, és un conegut dibuixant de Hong Kong i un entusiasta de l'àudio. Nascut a Macau, va estudiar allà els estudis primaris, mudant-se a Guangzhou per a fer els estudis secundaris, on estudiaria belles arts després de classe. Va tornar a Macau el 1957, mentre ensenyava i continuava estudiant pintura. Als anys seixanta, baix la promoció de Jin Yong, va ser coautor de Old Master Q amb el dibuixant Wang Ze. Es va traslladar a Hong Kong el 1961 i va treballar en una empresa de publicitat cinematogràfica i va començar a dedicar-se a la creació de còmics. El 1965, treballa amb Ming Pao i més tard va ser ascendit a director d'art. Entre els seus treballs hi ha les il·lustracions de les novel·les de Jin Yong. Wong Sze-ma va morir d'un tumor maligne a Hong Kong als 43 anys, publicant-se pòstumament algunes de les seues obres.

## Referències

* ↑ «書影作家香港王司馬». Arxivat de l'original el 2012-04-15. [Consulta: 6 abril 2012].
* ↑ 香港人物: 文化人物 的存檔，存档日期2006-05-02.
* ↑ «Wong Sze-ma». Lambiek. [Consulta: 24 maig 2021].

## Enllaços externs

* Wong Sze-ma Arxivat 2021-05-24 a Wayback Machine. al web del Hong Kong Avenue of Comic Stars (anglès)
# Xamxi-Adad III

Xamxi-Adad III o Šamši-Adad III va ser un rei d'Assíria del període d'uns 250 anys entre el 1700 aC i el 1545 aC aproximadament, en el qual van regnar 14 sobirans (incloent un usurpador) dels que no n'existeixen notícies, monuments o inscripcions, ni són esmentats en texts contemporanis o posteriors, i només es coneixen per la Llista dels reis d'Assíria.
Era fill d'un príncep de nom Ixme-Dagan, el germà petit d'Erixum III (i de Xarma-Adad II). Va succeir al seu nebot Ixme-Dagan II per raons desconegudes; podria ser que a la mort d'Ixme-Dagan el seu fill Aixurnirari fos encara molt jove per regnar i que Xamxi-Adad hagués agafat la corona com a degà de la família, governant fins a la seva mort quan la corona hauria retornat a l'hereu legítim; o podria haver ocupat el poder per la força i després haver-lo perdut en un cop de palau o haver mort sense descendents. Segons la Llista reial (per aquesta època generalment en bon estat), va governar durant 16 anys potser del 1563 aC al 1545 aC, i el seu successor va ser el seu nebot Aixurnirari I.

## Referències

* ↑ «The Assyrian king list». Livius.org. [Consulta: 2 novembre 2021].
* ↑ Parpola, Simo (ed.). The prosopography of the Neo-Assyrian empire: part 1. A. Helsinki: The Neo-Assyrian Text Corpus Project, 91988, p. 122. ISBN 9789514581625.

## Bibliografia

* A. Poebel. "The Assyrian King List from Khorsahabad". A: Journal of Near Eastern Studies, 1, 4.
* Assíria
# Zahira Abdin

Zahira Abdin (àrab: زهيرة عابدين, Zahīra ʿĀbdīn) (el Caire, 1917-2002) va ser una pediatra i especialista en valvulopatia egípcia.

## Biografia

Zahira Abdin va néixer el 15 de juny de 1917 al Caire, filla de Hafez Hussein Abdin, advocat i exparlamentari. Va anar a l'escola primària Heliopolis i a l'escola secundària Princesa Fawzia. El 1936 va aconseguir la màxima marca a la secundària. Va estudiar medicina a la Universitat del Caire. El 1943 es va casar amb Abdel Moneim Abdul Fadl, amb qui van tenir tres filles i un fill: Mona Abul Fadl, professora de ciències polítiques a la Facultat d'Economia i Ciències Polítiques; Hoda Abdul Al-Fadl, professora de patologia a Al-Qasr Al-Ayni; Omar Abdul-Fadl, enginyer; i Adda Abdul Fadl, professora de pediatria a la Universitat de Benha.
El 1956 Zahira Abdin es va convertir en professora ajudant a la Universitat del Caire i va ser nomenada professora el 1966. Va ser pionera en pediatria social a l'Orient Mitjà. En aquella època, les malalties reumàtiques del cor eren una de les principals causes de mortalitat infantil a Egipte. Zahira Abdin va crear el Free Pyramid Rheumatic Heart Center el 1957. Als anys seixanta va ser la primera en identificar la soca estreptocòcica causant de la malaltia. El 1975 va crear l'Institut de Salut Infantil a Dokki, el Caire. El 1986 va crear el Dubai Medical College for Girls (DMCG).
Zahira Abdin va ser cofundadora de l'Associació de Dones Egipcies, editant els primers números de la seva revista. Va ser la primera metgessa egípcia i la primera metge àrab a convertir-se en membre del Royal College of Physicians de Londres. El 1990, la Primera Dama d'Egipte, Suzanne Mubarak, li va atorgar el títol honorífic de «Mare dels metges egipcis». El 1991 va ser la primera dona de fora d'Europa que va rebre el premi Elisabeth Norgall.

## Referències

* 1 2 3 4 Error: hi ha arxiuurl o arxiudata, però calen tots dos paràmetres.Mona Abul Fadl. «[Mona Abul Fadl Zahira Hafez Abdin]». Royal College of Physicians. [Consulta: 14 febrer 2021].
* 1 2 3 Gehan Aboella. «"SEE" Interviews Dr. Zahira Abdin's Daughter». see.news, 12-03-2021. [Consulta: 14 febrer 2021].
# Zarutxévie

Zarutxévie (en rus: Заручевье) és un poble de l'óblast de Leningrad, a Rússia, pertany al districte rural de Boksitogorski. El 2017 tenia quatre habitants.
# Zofia Borucka

Zofia Borucka (Londres, 24 de febrer de 1972) és una actriu i exmodel francobritànica d'ascendència polonesa que viu als Estats Units d'Amèrica.

## Carrera

Quan tenia disset anys, va anar-se'n als Estats Units i va començar a estudiar a la Universitat de Nova York. Hi va fer de monitora de ioga. Va treballar molts anys per a Ralph Lauren i més endavant va passar a ser la imatge pública de la marca de luxe Alexandre de Paris Accessoires. A banda, ha fet petites incursions en el món del cinema.

## Vida personal

El 2004, durant el rodatge de The Pink Panther a Nova York, va conèixer l'actor francès Jean Reno, amb qui es casaria dos anys més tard als Baus. A la cerimònia va haver-hi 300 convidats, d'entre els quals personalitats del món del cinema i d'altres camps conegudes de la parella, com ara Muriel Robin, Luc Besson, Nicolas Sarkozy, Johnny Hallyday, Ron Howard i Jean-Claude Gaudin.
Des del 2007, viuen junts a Nova York.
Hi té dos fills, anomenats Cielo i Dean. En Cielo va néixer el 2009 i en Dean, el 2011.
Un dels seus amics més íntims és Jay-Z, a qui va conèixer en mudar-se als Estats Units.

## Filmografia
### Cinema

* Lisa Picard Is Famous (2000)
* K-Pax (2001)
* Just a Kiss (2002)
* Death of a Dynasty (2003)
* Flyboys: Herois de l'aire (2006)
* The Pink Panther 2 (2009)

### Televisió

* Episodi «The Post-it Always Sticks Twice» de Sex and the City (2003)

## Referències

* 1 2 «Zofia Borucka» (en francès). Gala. [Consulta: 6 març 2023].
* ↑ Gasper, Regina. «"Auch Männer können dazulernen"» (en alemany). Hamburger Abendblatt, 08-07-2006. [Consulta: 6 març 2023].
* 1 2 3 «Zofia Borucka» (en francès). Télé-Loisirs. [Consulta: 6 març 2023].
* ↑ Agència EFE. «Boda de Jean Reno y Zofia Borucka» (en castellà). El País, 31-07-2006. Arxivat de l'original el 30 novembre 2015. [Consulta: 6 març 2023].
* ↑ Darcella, Aria. «Jean Reno on Working Through the Pandemic, and the Allure of NYC» (en anglès). Avenue Magazine, 07-09-2021. [Consulta: 6 març 2023].
* ↑ Paris Match. «Jean Reno et sa femme Zofia Borucka, rare tapis touge au Japon» (en francès). Yahoo! News, 08-12-2022. [Consulta: 6 març 2023].
# Goeppert-Mayer (cràter)

Goeppert-Mayer és un cràter d'impacte en el planeta Venus de 33,5 km de diàmetre. Porta el nom de Maria Goeppert-Mayer (1907-1972), física estatunidenca d'origen alemany i Premi Nobel de Física (1963), i el seu nom va ser aprovat per la Unió Astronòmica Internacional el 1991.

## Referències

* ↑ «Goeppert-Mayer». Gazetteer of Planetary Nomenclature. United States Geological Survey. [Consulta: 1r juliol 2017].

## Vegeu també

* Llista de cràters de Venus
# Gobititan shenzhouensis

Gobititan (Gobititan shenzhouensis, gr. "tità del Desert de Gobi") és un gènere representat per una única espècie de dinosaure sauròpode titanosàurid, que va viure a mitjan període Cretaci, fa aproximadament 96 milions d'anys, en el Cenomanià, en el que avui és Àsia. L'espècie tipus i única coneguda Gobititan shenzhouensis, va arribar a mesurar 10 metres de llarg i pesar 10 tones. La descripció es basa en restes parcials que d'acord amb vèrtebres caudals i un membre posterior esquerre que l'engloben dins els titanosauroïdeus basals.
Sauropodomorpha :
Regne: Animalia
Filum: Chordata
Classe: Sauropsida
Clade: Avemetatarsalia
Clade: Dinosauria :
Sauropodomorpha :
Sauropoda :
Neosauropoda :
Macronaria :
Titanosauria :
# Grup de Recerca de Cerdanya

El Grup de Recerca de Cerdanya és una associació sense ànim de lucre dedicada a la divulgació científica i cultural de la comarca de la Cerdanya. Constituïda l'octubre de l'any 2008 i presidida des de llavors per Enric Quílez, actualment compta amb més d'un centenar d'associats i és una de les entitats més actives de l'àmbit pirinenc.
Entre les activitats principals que organitza l'entitat hi ha presentacions de llibres, conferències, exposicions, trobades de poesia, i les revistes Ker i Querol (científica i cultural, respectivament), entre elles el Cicle de Conferències d'Interès Pirinenc, la Nit d'Ànimes, la Setmana de la Ciència a Cerdanya, les Jornades d'Estudis Comarcals, el Festival Internacional de Cinema de Cerdanya, exposicions fotogràfiques, sortides guiades i la commemoriació de diversos dies mundials (poesia, ocells, de la dona treballadora, astronomia, meteorologia...), així com les Trobades de Poesia i Música i la recuperació del Cant de la Sibil·la a Puigcerdà.
L'entitat fou guardonada l'any 2015 amb el Premi Roser d'Or de la Vila de Puigcerdà per la seva contribució a la cultura de la Vila.

## Referències

* ↑ «Nova associació cultural i científica a la Cerdanya». Associació per la Defensa de la Natura, 22-05-2009. [Consulta: 10 agost 2015].
* ↑ «Enric Quílez Castro». Ara. [Consulta: 10 febrer 2021].
* ↑ «Balanç positiu de les activitats del Grup de Recerca de la Cerdanya». Diari de Girona, 17-08-2015.
* ↑ Pardinilla, Jordi. «El Grup de Recerca de Cerdanya augmenta en nombre de socis i en pressupost». Nació Digutal, 21-11-2016. Arxivat de l'original el 13 de febrer 2021. [Consulta: 10 febrer 2021].
* ↑ Spa, Miquel «El Grup Cerdà de Recerca convoca dues conferències sobre el Pirineu». Regió 7, 17-03-2014.
* ↑ «El Grup de Recerca de Cerdanya recupera la Nit d'Ànimes». El Periòdic d'Andorra, 02-10-2010.
* ↑ «Setmana de la ciència a Puigcerdà». Nació Digital, 11-11-2009.
* ↑ «EL GRUP DE RECERCA PREPARA LES PRIMERES JORNADES D'ESTUDIS COMARCALS». Pirineus TV, 14-11-2014.
* ↑ «Una mostra acosta els cerdans a l'astronomia a partir de cel nocturn». Regió 7, 26-08-2015.
* ↑ «Patronat de Turisme Costa Brava - Pirineu de Girona - Agenda de l'ens». Patronat de Turisme Costa Brava - Pirineu de Girona. Arxivat de l'original el 2016-03-03. [Consulta: 10 agost 2015].
* ↑ «El Grup de Recerca celebra el Dia Mundial de la Metereologia». Nació Digital, 22-03-2012.
* ↑ «Agenda - V TROBADA DE POESIA I MÚSICA D'HIVERN». Ajuntament de Puigcerdà, 22-12-2012. Arxivat de l'original el 2016-03-03. [Consulta: 8 octubre 2015].
* ↑ Spa, Miquel «La Trobada de Poesia atreu 50 persones». Regió 7, 05-01-2011.
* ↑ «Puigcerdà premia el Grup de Recerca de Cerdanya per la seva tasca cultural». Viure als Pirineus, 21-07-2015.

## Enllaços externs

* Grup de Recerca de Cerdanya - Lloc web oficial
# Grup de Rio

El Mecanisme Permanent de Consulta i Concertació Política, conegut com el Grup de Río (Grupo de Río en castellà, Grupo do Rio en portuguès) és un organisme internacional que realitza reunions anuals entre els caps d'Estat i de caps de govern dels països que en són membres, de l'Amèrica Llatina i del Carib. Fou creat el 31 de desembre de 1986 per la Declaració de Rio de Janeiro subscrita per l'Argentina, el Brasil, Colòmbia, Mèxic, Panamà, el Perú, l'Uruguai i Veneçuela. En l'actualitat també en són membres Belize, Bolívia, Costa Rica, Cuba, la República Dominicana, l'Equador, El Salvador, Guatemala, Guaiana, Haití, Hondures, Jamaica, Nicaragua, Paraguai i el Surinam.

## Referències

* ↑ «Gloobal». Arxivat de l'original el 2020-08-11. [Consulta: 26 gener 2011].
# Gorno-Altaisk

Gorno-Altaisk (rus Го́рно-Алта́йск) és la capital de la República de l'Altai, Rússia. Està situada 3,641 km a l'est de Moscou. Població: 53,538 (cens rus (2002)).
És l'única ciutat de la república i es troba a la vall de Mayma als peus del massís de l'Altai. Els missioners ortodoxos russos arribaren a la vall el 1830 i s'establiren vora l'assentament d'Ulala, on aleshores vivien 19 famílies indígenes i tres famílies russes. L'any següent Ulala fou escollida per a construir la primera església ortodoxa a la zona.
Quan fou creada la Regió Autònoma Oyrot el 1922, Ulala n'esdevé la capital. El 1928 la vila assolí estatut de ciutat i el 1932 canvià el nom a Oyrot-Tura. Tanmateix, el 1948 les autoritats decidiren que les tribus indígenes de la zona no tenien el nom d'oyrats, i el nom de la regió canvià al de Districte Autònom Gorno-Altai (i.e. districte autònom d'Altai Muntanyenc), i aquest fou el nom per a la capital.
Gorno-Altaisk té alguna indústria, un aeroport, un teatre una universitat i un museu regional. És a 96 km de l'estació de ferrocarril de Biïsk.
# Gran Maître

Gran Maître (crioll haitià: Gran Mèt) és el déu creador principal del vodú. És l'equivalent del déu judeo-cristià.

## Referències

* ↑ Torres, Rafael Agustí. "Loas y Vèvès del Vudú", p. 19 (en castellà)
# Gurmsir

Gurmsir (País de la Calor) és el nom donat a algunes regions de l'Iran i l'Afganistan.
A l'Iran la regió de Gurmsir estava situada al sud de Xiraz (Fars)
A l'Afganistan la regió del Gurmsir estava situada a l'oest de Kandahar, fins a l'altre costat del riu Helmand. Timur va governar la regió per un temps (vegeu Tamerlà (guerrer errant))

## Referències

* War and State-Building in Afghanistan: Historical and Modern Perspectives, editat per Scott Gates, Kaushik Roy
# Gratxovka (Krasnodar)

* Per a altres significats, vegeu «Gratxovka».
Gratxovka - Грачëвка (rus) és un possiólok del krai de Krasnodar, a Rússia. Es troba a 13 km al sud-oest de Leningràdskaia i a 133 km al nord de Krasnodar.
Pertany al possiólok d'Úmanski.
# Gratxovka (Lípetsk)

* Per a altres significats, vegeu «Gratxovka».
Gratxovka (en rus: Грачёвка) és un poble de l'óblast de Lípetsk, a Rússia, que el 2018 tenia 824 habitants. Pertany al districte rural d'Úsman.

## Referències

* ↑ «Комсомольская правда». «В Липецкой области в селе сгорело 103 дома». Николай Боков, 30 июля 2010. Проверено 01-08-2010